Panzer 35

**Panzerkampfwagen 35(t)** ili **Panzer 35** bio je njemački naziv za čehoslovački tenk **LT-35** ili **LT vz. 35**, koji je koristila Njemačka početkom Drugog svjetskog rata.

## Nastanak 
Ostvarivši svoju nezavisnost poslije raspada Austro-Ugarske Čehoslovaci su odlučili da spriječe mogućnost da im je neko ponovno otme. Rezultat toga postaje gradnja modernih oružanih snaga opremljenih oružjem proizvedenim u domovini kako bi se spriječila ovisnost o vanjskim faktorima. Kruna tih napora je gradnja tenka LT-35 koji u doba svog prvog izlaska iz fabrike Škoda 1935. godine nije lošiji od niti jednog tada postojećeg.

## Opis 
LT-35 je imao standaradan tenkovski dizajn kasnih 1930-ih, oklop spajan varenjem i vijcima, kupolu za dva člana posade i motor smješten u stražnjem dijelu.
Pokretao ga je 6 cilindrični Škoda motor koji je mogao razviti 120 konjskih snaga. Upravljanje i kutija mjenjača brzina su pokretani mehanički i uz pomoć komprimiranog zraka kako bi se olakšao posao vozaču.
Upravo je ovaj sistem upravljanja, izazivao velike probleme tokom njegovog djelovanja na Istočnom frontu.

## Ratno djelovanje 
Osnovni plan Čehoslovačke da se obustavi proizvodnja i korištenje tenka LT-35 u 1938. godini kako bi se zamijenio modelom LT-38 pada u vodu Njemačkom aneksijom ove države kada taj tenk dobija danas puno poznatije ime Panzer 35.

Kako su Nijemci u to doba koristili Panzer I i Panzer II osvajanje fabrike ovog tenka zajedno s kompletnom dotadašnjom proizvodnjom je postao za njih dar koji im je osigurao nužno potrebnu pomoć za kasnije osvajanje Poljske i Francuske.

Korisnost ovog tenka za Njemačku toga doba je tolika da on ostaje u upotrebi sve do kraja 1941 . godine iako su ga Čehoslovaci proglasili zastarjelim još 1938. godine i proizveli već tada njegovog nasljednika Panzer 38.

## Oprema 
Osnovno naoružanje ovog tenka je bio top Škoda Model 1934 od samo 35&nbsp;mm koji na 1000 metara nije mogao probiti oklop deblji od 26&nbsp;mm, a na udaljenosti od 5 metara nije mogao probiti ništa deblje od 40&nbsp;mm. Iako to ispada ništavno, ne smije se zaboraviti da Panzer I korišten u Francuskoj uopće nije imao top. Njegova debljina oklopa na najčvršćem dijelu je iznosila 22&nbsp;mm.
Uz glavni top, desno od vozača je montiran i 7,92&nbsp;mm mitraljez s ukupno 1.800 metaka kojom je upravljao radijski operator.
Tenk je mogao ponijeti 72 granate za svoj 35&nbsp;mm top.

## Upotreba izvan Njemačke i Čehoslovačke 
Prije uništenja Čehoslovačke ovaj tenk je već bio prodan Rumuniji, da bi tokom okupacije njegovi primjerci završili u oružanim snagama Bugarske , Slovačke , Mađarske, NDH i Italije gdje su uglavnom korišteni u borbama na Istočnom frontu.

Radeći po licenci Panzera 35 Mađarska je proizvela nove modele ovog tenka koje su dostigli težinu od 40 tona što je četiri puta više od originalno zamišljene. Bugarska je s druge strane nastavila koristiti originalne primjerke ovih tenkova do polovine pedesetih godina.

## Verzije 
* **S-ll-a** - Originalna oznaka za prve prototipove
* **LT vz. 35** - Osnovna čehoslovačka verzija
* **T-11** - Izvozna verzija za Bugarsku s boljim topom.
* **LTM 35** – Njemačka oznaka tenka do 1940.
* **Panzerkampfwagen 35(t)** - Njemačka oznaka LTa-35
* **Panzerbefehlswagen 35(t)** - Njemačka komandna verzija
* **Mörserzugmittel 35(t)** - Oklopljeni tegljač minobacača
* **R2** - Rumunska verzija
* **TACAM R2** - Rumunski lovac tenkova .
* **T21** - Veći prototip izrađen u Mađarskoj

## Također pogledajte 
* Panzer 38

## Reference 
Kategorija:Čehoslovački tenkovi
Kategorija:Njemački tenkovi između dva svjetska rata
Kategorija:Njemački tenkovi u Drugom svjetskom ratu